### ΟΜΗΡΟΥ ΟΔΥΣΣΕΙΑ

### π 1-172

**Στόχοι**: οι μαθητές:

* να κατανοήσουν το περιεχόμενο της ενότητας
* να παρακολουθήσουν τη σκηνή υποδοχής του Τηλέμαχου από τον Εύμαιο
* να παρακολουθήσουν τη συνάντηση Οδυσσέα - Τηλέμαχου ύστερα από είκοσι χρόνια
* να κατανοήσουν τον όρο «επική ειρωνεία»
* να αναγνωρίσουν την προοικονομία του αναγνωρισμού Τηλέμαχου - Οδυσσέα.

### Επεξεργασία του κειμένου (συνοπτική θεώρηση):

**1. Ανάγνωση της ενότητας.**

**2. Επισήμανση του χρόνου δράσης της *Οδύσσειας* → 38η μέρα.**

**3. Επισήμανση των κύριων σημείων που βοηθούν στην εξέλιξη του μύθου.** (ο Τηλέμαχος φτάνει στην καλύβα του Εύμαιου, όπου μέσα βρίσκεται ο χοιροβοσκός και ο Οδυσσέας – ο Εύμαιος, μετά την πρώτη έκπληξη, ταραχή και χαρά, συγκινημένος υποδέχεται εγκάρδια τον Τηλέμαχο, στην πόρτα της καλύβας, φιλώντας τον και μιλώντας του στοργικά, σαν πατέρας σε γιο / σκηνή τρυφερή, ζεστή, ανθρώπινη, «πατρική» / ιδιαίτερη σχέση δούλου - αφεντικού – σε ερώτηση του Τηλέμαχου ο Εύμαιος απαντά ότι η κατάσταση της μητέρας του στο παλάτι παραμένει η ίδια – ο Τηλέμαχος μπαίνει μέσα στην καλύβα, ο Οδυσσέας ανασηκώνεται για να παραχωρήσει τη θέση του στον Τηλέμαχο, όμως εκείνος αρνείται ευγενικά, προσφωνώντας τον «ξένε» / επική ειρωνεία – ο Εύμαιος προσφέρει γεύμα και ακολουθεί συζήτηση – ο Τηλέμαχος ζητάει πληροφορίες για τον «ξένο» και ο Εύμαιος / 69: αποστροφή του ποιητή / του απαντά ότι ο ξένος κατάγεται από την Κρήτη, περιπλανήθηκε σε πολλά μέρη, ξέφυγε από καράβι Θεσπρωτών, τώρα βρίσκεται εδώ και του τον παραδίδει – ο Τηλέμαχος δηλώνει αδυναμία να φιλοξενήσει τον ξένο στο παλάτι λόγω των μνηστήρων / θυμίζει τον Τηλέμαχο της ραψωδίας α , αλλά θα βοηθήσει στέλνοντάς του ρούχα και τροφή στην καλύβα του Εύμαιου – τον λόγο παίρνει ο Οδυσσέας / μέχρι τώρα ήταν σιωπηλός, βουβό πρόσωπο, γεμάτος συναισθήματα που πρέπει προς στιγμήν να τα κρύψει, η ψυχή του σκιρτά / αλλά συγκρατείται και προσπαθεί να ενθαρρύνει τον Τηλέμαχο – ο Τηλέμαχος του περιγράφει την κατάσταση στο παλάτι με τους μνηστήρες και τα προβλήματα που αντιμετωπίζει – έπειτα ο Τηλέμαχος δίνει εντολή στον Εύμαιο να πάει στο παλάτι και να ενημερώσει μόνο την Πηνελόπη για την επιστροφή του από το ταξίδι – ο Εύμαιος φεύγει για να εκτελέσει την εντολή → προοικονομείται η σκηνή του αναγνωρισμού πατέρα - γιου → απομόνωση των δύο προσώπων)

### Εργασίες:

1) Να περιγράψετε την υποδοχή που κάνει ο Εύμαιος στον Τηλέμαχο και τα συναισθήματα που εκδηλώνει.

2) Πώς νομίζετε ότι νιώθει ο Οδυσσέας μέχρι τη στιγμή που παίρνει τον λόγο αλλά και μετά;